ପ୍ରତିରକ୍ଷା ମନ୍ତ୍ରଣାଳୟ
ଡିଆରଡିଓ ଦ୍ୱାରା ବିକଶିତ କରୋନା ବିରୋଧୀ ଔଷଧର ପ୍ରଥମ କ୍ଷେପ ପ୍ରତିରକ୍ଷାମନ୍ତ୍ରୀ ରାଜନାଥ ସିଂହଙ୍କ ଦ୍ୱାରା ଲୋକାର୍ପିତ
• ଏହି ଔଷଧକୁ ପ୍ରତିରକ୍ଷାମନ୍ତ୍ରୀ, ସ୍ୱାସ୍ଥ୍ୟମନ୍ତ୍ରୀ ହର୍ଷବର୍ଦ୍ଧନଙ୍କୁ ପ୍ରଦାନ କଲେ
• ୨ଡିଜି ଔଷଧ କୋଭିଡ-୧୯ ବିରୋଧୀ ଲଢେଇରେ ନୂଆ ଆଶାର କିରଣ-ପ୍ରତିରକ୍ଷାମନ୍ତ୍ରୀ
• ଏହି ଔଷଧ ଦେଶର ଆତ୍ମନିର୍ଭରଶୀଳତା ଦିଗରେ ବୈଜ୍ଞାନିକ ସାମର୍ଥ୍ୟ ଓ ଶକ୍ତିର ଉତ୍ତମ ଉଦାହରଣ; କହିଲେ ପ୍ରତିରକ୍ଷା ମନ୍ତ୍ରୀ ଶ୍ରୀ ସିଂହ
ପ୍ରତିରକ୍ଷା ଗବେଷଣା ଓ ଉନ୍ନୟନ ସଂସ୍ଥା ଡିଆରଡିଓ ଦ୍ୱାରା ବିକଶିତ ଦେଶର ପ୍ରଥମ କୋଭିଡ ନିରୋଧୀ ଔଷଧ ୨-ଡିଅକ୍ସ୍ସି-ଡି-ଗ୍ଲକୋଜ୍ ର ପ୍ରଥମ କ୍ଷେପ ସୋମବାର ପ୍ରତିରକ୍ଷା ମନ୍ତ୍ରୀ ଶ୍ରୀ ରାଜନାଥ ସିଂହଙ୍କ ଦ୍ୱାରା ଲୋକର୍ପିତ ହୋଇଛି । ପ୍ରଧାନମନ୍ତ୍ରୀ ଏହି ଔଷଧକୁ ଆନୁଷ୍ଠାନିକ ଭାବେ ଲୋକାର୍ପିତ କରିବା ପରେ କେନ୍ଦ୍ର ସ୍ୱାସ୍ଥ୍ୟ ଓ ପରିବାର କଲ୍ୟାଣ, ଭୂବିଜ୍ଞାନ ଓ ବିଜ୍ଞାନପ୍ରଯୁକ୍ତି ମନ୍ତ୍ରୀ ଡାକ୍ତର ହର୍ଷବର୍ଦ୍ଧନଙ୍କୁ ଅର୍ପଣ କରିଛନ୍ତି । ନୂଆଦିଲ୍ଲୀରେ ଅନୁଷ୍ଠିତ ଏକ କାର୍ଯ୍ୟକ୍ରମରେ ପ୍ରତିରକ୍ଷା ମନ୍ତ୍ରୀ ଏହି ଔଷଧର ଗୋଟିଏ ଲେଖାଏଁ ସ୍ୟାଚେଟ୍ ଅଖିଳ ଭାରତ ଆୟୁର୍ବିଜ୍ଞାନ ସଂସ୍ଥାନ ନିର୍ଦ୍ଦେଶକ ଡକ୍ଟର ରଣଜିତ ଗୁଲେରିଆ ଏବଂ ଆର୍ମଡ୍ ଫୋର୍ସେସ ମେଡିକାଲ ସର୍ଭିସେସର  ଲେଫ୍ଟନାଣ୍ଟ ଜେନେରୋଲ ସୁନୀଲ କାନ୍ତଙ୍କୁ ପ୍ରଦାନ କରିଥିଲେ ।
ଜରୁରୀକାଳୀନ ବ୍ୟବହାର ପାଇଁ ଏହି ଔଷଧ ଖୁବ୍ ଶୀଘ୍ର ଦେଶର ବିଭିନ୍ନ ହସ୍ପିଟାଲକୁ ଯୋଗାଇ ଦିଆଯିବ । କୋଭିଡ-୧୯ର ଚିକିତ୍ସା ପାଇଁ ଏହି ଔଷଧ ୨-ଡିଅକ୍ସି-ଡି ଗ୍ଲକୋଜ  ନ୍ୟୁକ୍ଲିୟର ମେଡିସିନ୍ ଆଣ୍ଡ ଆଲାଏଡ୍ ସାଇନସେସ୍  ଦ୍ୱାରା ମିଳିତଭାବେ ବିକଶିତ ହୋଇଛି । ‘ଇନସାସ୍’ ଡିଆରଡିଓର ଏକ ପରୀକ୍ଷାଗାର । ହାଇଦରାବାଦ୍ର ଡକ୍ଟର ରେଡ୍ଡୀସ୍ ଲାବରେଟରୀ  ଏହି ଔଷଧ ବିକାଶରେ ସହାୟତା ଯୋଗାଇଛି ।
ଏହି ଅବସରରେ ପ୍ରତିରକ୍ଷାମନ୍ତ୍ରୀ ଡିଆର୍ଡିଓ ଏବଂ ଡିଆର୍ଏଲ୍କୁ ଅଭିନନ୍ଦନ ଜଣାଇଛନ୍ତି । ସେ କହିଛନ୍ତି ଯେ ଯେଉଁ କୋଭିଡ ରୋଗୀଙ୍କର ଅମ୍ଳଜାନ ଆବଶ୍ୟକତା ପଡୁଛି ତାହା ପୂରଣ କରିବାରେ ଏହି ଔଷଧ ବିଶେଷକ ସହାୟକ ହେବ । ଏହାଦ୍ୱାରା ସେମାନେ ଶୀଘ୍ର ଆରୋଗ୍ୟ ଲାଭ କରିବେ । ଏହି ଔଷଧର ପ୍ରତିରକ୍ଷା ମନ୍ତ୍ରୀ ଦେଶର ବୈଜ୍ଞାନିକ ସାମର୍ଥ୍ୟର ଏକ ଉତ୍ତମ ଉଦାହରଣ ଭାବେ ବର୍ଣ୍ଣନା କରିଛନ୍ତି । ସେ କହିଛନ୍ତି ଯେ କୋଭିଡ ଔଷଧ କ୍ଷେତ୍ରରେ ଆତ୍ମନିର୍ଭରଶୀଳ ହେବାରେ ଏହା ଏକ ମାଇଲଖୁଣ୍ଟି । ସାଂପ୍ରତିକ ଆହ୍ୱାନମୂଳକ ସମୟରେ “୨-ଡିଜି’ ଔଷଧ ଆଶାର ଏକ ନୂଆକିରଣ ।” କୋଭିଡ-୧୯ ବିରୋଧୀ ଲଢେଇରେ ଏହି ଔଷଧ ଏକ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବ ବୋଲି ପ୍ରତିରକ୍ଷାମନ୍ତ୍ରୀ ଦୃଢ ବିଶ୍ୱାସ ବ୍ୟକ୍ତ କରିଛନ୍ତି । ସେ ଆହୁରି କହିଛନ୍ତି ଯେ ପରିସ୍ଥିତିରେ ଉନ୍ନତି ଘଟିଲେ ସେ ନିଜେ ଏହି ଔଷଧକୁ ବିକଶିତ କରିଥିବା ବୈଜ୍ଞାନିକମାନଙ୍କୁ ସମ୍ମାନିତ କରିବାକୁ ଆଗ୍ରହୀ । ସଫଳତାର ଶ୍ରେୟ ପାଇବାକୁ ଏହି ଔଷଧ ବିକାଶରେ ସମ୍ପୃକ୍ତ ସବୁ ବୈଜ୍ଞାନିକ ହକ୍ଦାର ।
ପ୍ରତିରକ୍ଷାମନ୍ତ୍ରୀ ଶ୍ରୀ ରାଜନାଥ ସିଂହ କହିଛନ୍ତି ଯେ ସରକାର ନିରନ୍ତର ପରିସ୍ଥିତିର ଅନୁଧ୍ୟାନ କରୁଛନ୍ତି ଏବଂ ଆବଶ୍ୟକ ପଦକ୍ଷେପମାନ ଗ୍ରହଣ କରୁଛନ୍ତି । ଅମ୍ଳଜାନ ଯୋଗାଣ, ହସ୍ପିଟାଲରେ ଆଇସିୟୁ ବେଡର ବ୍ୟବସ୍ଥା ଏବଂ ଔଷଧପତ୍ର ଯୋଗାଣ କ୍ଷେତ୍ରରେ ପ୍ରଭାବଶାଳୀ ପଦକ୍ଷେପମାନ ଗ୍ରହଣ କରାଯାଉଛି । ଏ କ୍ଷେତ୍ରରେ ସବୁ ମନ୍ତ୍ରଣାଳୟ ଓ ବିଭାଗ ମିଳିତଭାବେ ଉଦ୍ୟମ କରୁଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ନେତୃତ୍ୱରେ ସବୁ କାମ ଠିକ୍ଠାକ ଚାଲିଛି । ସେ କହିଛନ୍ତି ଯେ ଦେଶରେ ଅକ୍ସିଜେନ ଯୋଗାଣ ଉଲ୍ଲେଖନୀୟ ଭାବେ ବଢିଛି । ଏବେ ଦୈନିକ୯୫୦୦ ମେଟିକ୍ର ଟନ୍ ଅମ୍ଳଜାନ ଦେଶର ବିଭିନ୍ନ ରାଜ୍ୟର ହସ୍ପିଟାଲଗୁଡିକୁ ଯୋଗାଇ ଦିଆଯାଉଛି । ମେ ମାସ ଆରମ୍ଭରେ ଦୈନିକ ଅମ୍ଳଜାନ ଯୋଗାଣ ପରିମାଣ ୪୭୦୦ ମେଟ୍ରିକ ଟନ୍ ଥିବାବେଳେ ଏହା ଯଥେଷ୍ଟ ବଢିଛି ।
ପିଏମ୍ କେୟାର୍ସ ଫଣ୍ଡ ଅଧୀନରେ ଡିଆରଡିଓ ଦେଶର ଅନେକ ହସ୍ପିଟାଲରେ ମେଡିକାଲ ଅକ୍ସିଜେନ ପ୍ଲାଣ୍ଟପ୍ରତିଷ୍ଠା କରିଥିବାରୁ ପ୍ରତିରକ୍ଷା ମନ୍ତ୍ରୀ ଏଥିପାଇଁ ଡିଆରଡିଓକୁ ପ୍ରଶଂସା କରିଛନ୍ତି । ଏହାଛଡା ଡିଆରଡିଓ ମଧ୍ୟ ଦିଲ୍ଲୀ, ଅହମ୍ମଦାବାଦ, ଲକ୍ଷ୍ନୌ, ବାରଣସୀ ଓ ଗାନ୍ଧିନଗରରେ ଆଇସିୟୁ, ଅମ୍ଳଜାନ ଓ ଭେଣ୍ଟିଲେଟର ସୁବିଧା ଥିବା କୋଭିଡ ହସ୍ପିଟାଲ ନିର୍ମାଣ କରୁଛି । ହଲଦ୍ୱାନୀ,ୠଷିକେଶ, ଜାମ୍ମୁ ଓ ଶ୍ରୀନଗରରେ ମଧ୍ୟ ଅନୁରୂପ ହସ୍ପିଟାଲ ନିର୍ମାଣ କାମ ଆଗେଇ ଚାଲିଛି । ଦେଶର ଡକରା ପାଇ ଚିକିତ୍ସା କାର୍ଯ୍ୟରେ ସାହାଯ୍ୟ ଓ ସହଯୋଗର ହାତ ବଢାଇଥିବା ଏଏଫ୍ଏମ୍ଏସ୍ର ଅବସରପ୍ରାପ୍ତ ଡାକ୍ତରମାନଙ୍କ କାର୍ଯ୍ୟକୁ ମଧ୍ୟ ପ୍ରତିରକ୍ଷାମନ୍ତ୍ରୀ ଉଚ୍ଚ ପ୍ରଶଂସା କରିଛନ୍ତି ।
ବେସାମରିକ କର୍ତ୍ତପକ୍ଷଙ୍କୁ ଏହି ମହାମାରୀ ସଙ୍କଟକାଳରେ ପ୍ରତିରକ୍ଷା ବାହିନୀ ଯେଉଁ ସାହାଯ୍ୟ ସହଯୋଗ କରୁଛି ସେ ବିଷୟରେ ପ୍ରତିରକ୍ଷାମନ୍ତ୍ରୀ ଉଲ୍ଲେଖ କରିଛନ୍ତି । ସେ କହିଛନ୍ତି ଯେ ବାୟୁସେନା ଓ ନୌସେନା, ଅକ୍ସିଜେନ ଟ୍ୟାଙ୍କର, କଣ୍ଟେନର, କନସେନଟ୍ରେଟର ଓ ଅନ୍ୟାନ୍ୟ ଗୁରୁତ୍ୱପୂର୍ଣ୍ଣ ଡାକ୍ତରୀ ସାମଗ୍ରୀ ପରିବହନ କାର୍ଯ୍ୟରେ ନିରନ୍ତର ଅବିଶ୍ରାନ୍ତ ଭାବେ କାମ କରୁଛି । ଦେଶ ଭିତରେ ଏସବୁର ପରିବହନ ସହିତ ବିଦେଶରୁ ଏହାକୁ ଆଣିବାରେ ଏହି ଦୁଇବାହିନୀ ନିୟୋଜିତ । ଆହୁରି ମଧ୍ୟ ଏବେ ସାମରିକ ହସ୍ପିଟାଲ ଗୁଡିକରେ ସାଧାରଣ ଲୋକଙ୍କୁ ଚିକିତ୍ସା ସୁବିଧା ଯୋଗାଇ ଦିଆଯାଉଛି ଏବଂ ସେଠାକାର ଚିକିତ୍ସା ସେବା ସମ୍ପର୍କରେ ପ୍ରତିରକ୍ଷାମନ୍ତ୍ରୀ ଏହି ଅବସରରେ କହିଛନ୍ତି ।
ଦେଶର ପ୍ରତ୍ୟେକ ନାଗରିକଙ୍କୁ ଚିକିତ୍ସା ସୁବିଧା ଯୋଗାଇଦେବାକୁ ସରକାରଙ୍କ ସଂକଳ୍ପ ସମ୍ପର୍କରେ ଉଲ୍ଲେଖ କରି ପ୍ରତିରକ୍ଷାମନ୍ତ୍ରୀ କହିଛନ୍ତି ଯେ ଘରକୁ ଘର ବୁଲି ଟେଷ୍ଟିଂ ସୁବିଧା ଯୋଗାଇଦେବାକୁ ପ୍ରଧାନମନ୍ତ୍ରୀ ନିର୍ଦ୍ଦେଶ ଦେଇଛନ୍ତି । ତଦନୁସାରେ ଆଶାକର୍ମୀ, ଅଙ୍ଗନବାଡି କର୍ମୀ, ଆବଶ୍ୟକ ଟେଷ୍ଟିଂ ସାମଗ୍ରୀ ଧରି ଦେଶର ଅଗମ୍ୟ ଓ ଦୂରଦୂରାନ୍ତ ଅଂଚଳକୁ ଯାଇ ସେବା ଯୋଗାଇ ଦେଉଛନ୍ତି । କରୋନା ମହାମାରୀ ବିରୋଧରେ ଚାଲିଥିବା ସଂଗ୍ରାମରେ ସମସ୍ତେ କାନ୍ଧକୁ କାନ୍ଧ ମିଳାଇ ସାମିଲ ହେବାକୁ ସେ ଆହ୍ୱାନ ଜଣାଇଛନ୍ତି । ଏହି ଲଢେଇରେ ଦେଶ ଜିତିବ ଓ ରୋଗ ହାରିବ ବୋଲି ସେ ଦୃଢୋକ୍ତି ପ୍ରକାଶ କରିଛନ୍ତି । “ବିଜୟ ହାସଲ ପର୍ଯ୍ୟନ୍ତ ଆମେ ବିଶ୍ରାମ ନେବୁ ନାହିଁ କିମ୍ବା କ୍ଲାନ୍ତ ହେବୁ ନାହିଁ” ବୋଲି ସେ କହିଛନ୍ତି । ସେନା ଏହି ମହାମାରୀ ସମୟରେ ବେସାମରିକ ପ୍ରଶାସନକୁ ସାହାଯ୍ୟ କରୁଥିଲେ ହେଁ ଦେଶର ସୁରକ୍ଷାର ମୌଳିକ ଦାୟିତ୍ୱ ନିର୍ବାହରେ କୌଣସି ଢିଲା ଦେଇନାହିଁ ବୋଲି ସେ ସ୍ପଷ୍ଟ କରିଦେଇଛନ୍ତି ।
ଏହି କାର୍ଯ୍ୟକ୍ରମରେ ଉଦ୍ବୋଧନ ଦେଇ ସ୍ୱାସ୍ଥ୍ୟମନ୍ତ୍ରୀ ଡକ୍ଟର ହର୍ଷବର୍ଦ୍ଧନ କହିଛନ୍ତି ଯେ ଡିଆର୍ଡିଓ ଏବଂ ଡିଆରଏଲ ଦ୍ୱାରା ବିକଶିତ ୨-ଡିଜି ଏକ ଗୁରୁତ୍ୱପୂର୍ଣ୍ଣ ବିଷୟ । ଏହି ଔଷଧ ଅମ୍ଳଜାନ ନିର୍ଭରଶୀଳ କୋଭିଡ ରୋଗୀଙ୍କୁ ସୁରକ୍ଷିତ କରିବା ସହ ସେମାନଙ୍କ ଆରୋଗ୍ୟ ସମୟକୁ ଯଥେଷ୍ଟ ହ୍ରାସ କରିବ । ଏହି ଔଷଧ କେବଳ ଭାରତ ନୁହେଁ, ସମଗ୍ର ବିଶ୍ୱରେ କରୋନା ଭୂତାଣୁକୁ ହରାଇବାରେ ଏକ ଉଲ୍ଲେଖନୀୟ ଭୂମିକା ଗ୍ରହଣ କରିବ ବୋଲି ସେ ଆଶାପ୍ରକାଶ କରିଛନ୍ତି । ଏହି ଅବସରରେ ସେ ଡିଆରଡିଓ, ଏହାର ବୈଜ୍ଞାନିକଙ୍କ ଭୂମିକାକୁ ଉଚ୍ଚ ପ୍ରଶଂସା କରିଥିଲେ ।
ପ୍ରତିରକ୍ଷା ଗବେଷଣା ଓ ଉନ୍ନ୍ୟନ ବିଭାଗ ସଚିବ ତଥା ଡିଆରଡିଓର ଅଧ୍ୟକ୍ଷ ଡକ୍ଟର ଜି. ସତୀସ ରେଡ୍ଡୀ ଏହି ଅବସରରେ କହିଥିଲେ ଯେ, ନୂଆ ଔଷଧଟି କୋଭିଡ ରୋଗୀଙ୍କ ଆରୋଗ୍ୟ ଲାଭରେ ବିଶେଷ ସହାୟକ ହେବ । ଡିଆରଡିଓ ଏହି ଔଷଧର ଉତ୍ପାଦନ ବଢାଇ ରୋଗୀଙ୍କ ଆବଶ୍ୟକତା ଶୀଘ୍ର ପୂରଣ କରିବ ବୋଲି ସେ ଆଶାପ୍ରକାଶ କରିଥିଲେ । ଏ କ୍ଷେତ୍ରରେ ନିରନ୍ତର ସହାୟତା ଓ ଦିଗ୍ଦର୍ଶନ ପାଇଁ ସେ ପ୍ରତିରକ୍ଷାମନ୍ତ୍ରୀଙ୍କୁ ଧନ୍ୟବାଦ ଦେଇଥିଲେ ।
ଏହି କାର୍ଯ୍ୟକ୍ରମରେ ଭର୍ଚୁଆଲ ବ୍ୟବସ୍ଥାରେ ଯୋଗଦେଇ ଡିଆରଏଲ୍ର ଅଧ୍ୟକ୍ଷ ଶ୍ରୀ କଲମ୍ ସତୀସ ରେଡ୍ଡୀ କହିଥିଲେ ଯେ ୨-ଡିଜି ଔଷଧ ବିକାଶରେ ତାଙ୍କ ସଂସ୍ଥା ଡିଆରଡିଓ ଏବଂ ଇନ୍ମାସ ସହ ଅଂଶୀଦାର ହେବା ଆନନ୍ଦର ବିଷୟ । ଟିକା ଓ ଔଷଧ ପ୍ରସ୍ତୁତ କରି କୋଭିଡ ଲଢେଇରେ ସାମିଲ ହେବାକୁ ତାଙ୍କ ସଂସ୍ଥା ନିରନ୍ତର ଉଦ୍ୟମ ଚଳାଇଛି ବୋଲି ସେ କହିଥିଲେ ।
ଏହି କାର୍ଯ୍ୟକ୍ରମରେ କେନ୍ଦ୍ର ସ୍ୱାସ୍ଥ୍ୟ ସଚିବ ଡକ୍ଟର ରାଜେଶ ଭୂଷଣ, ସ୍ୱାସ୍ଥ୍ୟ ସେବା ମହାନିର୍ଦ୍ଦେଶକ ଡକ୍ଟର ସୁନୀଲ କୁମାର ପ୍ରମୁଖ ଉପସ୍ଥିତ ଥିଲେ । ଏହାଛଡା ସେଲୁଲାର ଓ ମଲିକୁଲାର ବାୟୋଲୋଜି ପ୍ରତିଷ୍ଠାନର ନିର୍ଦ୍ଦେଶକ ଡକ୍ଟର ରାକେଶ ମିଶ୍ର, ଦେଶର ବିଭିନ୍ନ ହସ୍ପିଟାଲ ଓ ଲ୍ୟାବର ଡାକ୍ତରଗଣ ଭର୍ଚୁଆଲ ବ୍ୟବସ୍ଥାରେ ଏହି କାର୍ଯ୍ୟକ୍ରମରେ ଭାଗ ନେଇଥିଲେ ।